b'\n_START_ARTICLE_\nObsodili so Kristusa\n_START_SECTION_\n1. dejanje\n_START_PARAGRAPH_\nAna in Kajfa nameravata \xc5\xa1e ta teden likvidirati Galilejca v imenu javne blaginje; bojita se, da bi Galilejec zanetil revolucijo, ki bi ogrozila polo\xc5\xbeaj vladajo\xc4\x8dih izbrancev. Prihiti Jese z vestjo, da prihaja Galilejec z mno\xc5\xbeico nad Jeruzalem. Ana je prepri\xc4\x8dan, da jim ho\xc4\x8de vzeti iz rok vodstvo osvobodilnega boja, povsod vidi zarote, \xc5\xa1pijona\xc5\xbeo, sabota\xc5\xbeo. Edini, ki se ne pusti fascinirati od histerije boja za oblast, je Nikodem. Kajfo sku\xc5\xa1a prepri\xc4\x8dati, da je Galilejec pozitiven, pri\xc5\xa1el je po\xc4\x8distit jeruzalemske hleve, v katerih se je nabralo dosti umazanije. Kajfa je prepla\xc5\xa1en oportunist, ki se uklanja mo\xc4\x8dnej\xc5\xa1emu; med Ano in Nikodemom se po\xc4\x8duti kot med zidom in steno.\n_START_SECTION_\n2. dejanje\n_START_PARAGRAPH_\nNikodem poro\xc4\x8da, kako jih je Galilejec osramotil, ko so ga javno hoteli ujeti v past z vpra\xc5\xa1anji; ni govora, da bi ga lahko proglasili za blaznega, kakor je na\xc4\x8drtoval Ana. Poleg tega je napovedal poru\xc5\xa1enje templja. \xc4\x8clane Velikega zbora zajame panika, saj so prepri\xc4\x8dani, da bo Galilejec tempelj vrgel v zrak. Skicirajo proces, na katerem ga bodo obsodili na smrt, pri tem uporabljajo postavo zelo elasti\xc4\x8dno. - Prihiti ogor\xc4\x8deni Kajfa: Galilejec je javno napadel farizeje, kot da bi vedel, kaj naklepajo; \xc5\xa1e bolj jih zbega njegova napoved smrti na kri\xc5\xbeu in vstajenja na tretji dan. Ana je prepri\xc4\x8dan, da ima v obve\xc5\xa1\xc4\x8devalni slu\xc5\xbebi izdajalca, ki nosi informacije v Galilej\xc4\x8dev glavni \xc5\xa1tab. \xc5\xa0pijona\xc5\xbeo je treba na novo organizirati, nastaviti nove \xc5\xa1pijone, ki bodo \xc5\xa1pijonirali stare.\n_START_SECTION_\n3. dejanje\n_START_PARAGRAPH_\nOdlo\xc4\x8dilni spopad se pribli\xc5\xbeuje, vodilni so se dobro pripravili: obve\xc5\xa1\xc4\x8devalna slu\xc5\xbeba je reorganizirana, do zob oboro\xc5\xbeene stra\xc5\xbee pomno\xc5\xbeene. Ana in Jese pretresata formalno stran procesa. Kajfa spet prinese vznemirljivo novico: Galilejec izganja menjalce iz templja in dela \xc4\x8dude\xc5\xbee, ozdravil je slepca, ljudje padajo pred njim na kolena, v popolni zmedi so odpovedale stra\xc5\xbee in tajna policija. Za Ana je to izdajstvo, sabota\xc5\xbea, sovra\xc5\xbena propaganda; treba je takoj ukrepati. Dolo\xc4\x8dena sta dan in ura, ko bodo Galilejca prijeli in gnali pred sodi\xc5\xa1\xc4\x8de.\n_START_SECTION_\n4. dejanje\n_START_PARAGRAPH_\nVodilni praznujejo zmago, Galilejec je \xc5\xbee tretji dan v grobu. Kajfa in Jese teoreti\xc4\x8dno razpravljata o vstajenju in ugotovita, da ni mo\xc5\xbeno. Ko se jima pridru\xc5\xbei \xc5\xa1e Ana, obnavljajo dogodke s procesa: vse je \xc5\xa1lo presenetljivo gladko, a \xc4\x8dudni dogodki ob kri\xc5\xbeanju jim ne gredo iz glave. Tedaj plane mednje Nikodem z novico, da je Galilejec vstal, da hodi po mestu, tudi mnogi mrtvi da so vstali. \xc4\x8clane zbora prevzame groza: kot da se je kolo \xc4\x8dasa obrnilo nazaj, kot da veliki teden nima konca. Boj in proces proti Galilejcu je treba za\xc4\x8deti znova, to je njihova kazen. Ana sporo\xc4\x8di Nikodemu, da je jetnik, in odide z drugimi na delo. Nikodem se obrne na dvorano s pro\xc5\xa1njo, naj ob\xc4\x8dinstvo, ki je se svobodno, prevzame njegovo vlogo: vlogo gre\xc5\xa1nega, a iskrenega \xc4\x8dloveka, ki pri\xc4\x8duje Kristusa in ga s tem re\xc5\xa1uje, medtem ko ga sodniki zmeraj znova obsojajo na smrt.'